КхъуейплъыжькIэрыщIэр къегъэщIэрэщIэж
Сабий къэхъуам цIэ фIаща нэужь къыкIэлъыкIуэ нэгузыужь дахэу щыта кхъуейплъыжькIэрыщIэр Iэпэдэгъэлэл ящIа ди хабзэ дахэхэм ящыщщ. Къэбэрдей-Балъкъэрым хыхьэ къалэхэмрэ къуажэхэмрэ къадэкIуэу, Къэрэшей-Шэрджэс, Адыгэ республикэхэми щIэупщIэ щызиIэ мы хабзэр илъэсиплI хъуауэ къегъэщIэрэщIэж журналист, гуфIэгъуэ дауэдапщэхэр езыгъэкIуэкI джэгуакIуэ Джэдгъэф Беслъэн.
КхъуейплъыжькIэрыщIэ пасэрей хабзэр нэхъапэм зэрырагъэкIуэкIыу щыта дыдэм хуэдэу мыхъуми, ар ди нобэм нэхъ къызэрезэгъым хуэдэу къызэрегъэпэщ Беслъэн. Абы и лъэныкъуэкIэ тхыдэр и тегъэщIапIэщ. НэхъыжьыфIхэм я чэнджэщхэр, архив дэфтэрхэм щыхъума хъуа нэтынхэри къыхуощхьэпэ.
Iуэху дахэр жылагъуэм къаригъэщтэжын щхьэкIэ, Джэдгъэфыр къалэ, къуажэ администрацэхэм ягурыIуэурэ я гуфIэгъуэ дауэдапщэхэм ирихьэлIэу кхъуейплъыжькIэрыщIэ яхуищIащ, ар зэрекIуэкIыу щытар къаригъэщIэжын папщIэ. Адыгэм къыдекIуэкIыу щыта Iуэхум жэуаплыныгъэ пылъу бгъэдыхьэ ди лэжьэгъум псом япэу шынагъуэншагъэм хуэфащэ гулъытэ хуещI.
— Нэхъ мащIэрэ къызэрагъэпэщ, нэхъ дэхуэха хъуа Iуэхугъуэхэм ящыщ кхъуейплъыжькIэрыщIэм хэлъ дахагъэм дихьэххэр мащIэкъым, — жеIэ Беслъэн. — Абы и ужь сыщихьам гу лъыстащ а Iуэхугъуэм ди зэманым къигъэувхэр къэплъытэу зэхъуэкIыныгъэ хэлъхьэн зэрыхуейм.
Беслъэн кърихьэжьа Iуэхур зэрыдахэм къинэмыщIауэ, гуапэщ ди нэхъыжьхэм я фэеплъу къытхуэнахэм ящыщщи.
ТЕКIУЖЬ Заретэ.
